Id-Deċiżjoni tal-Kunsill
tat-22 ta' April 1980
dwar il-konklużjoni ta' Ftehim innegozjat bejn il-Komunità Ekonomika Ewropea u l-Kanada skond l-Artikolu XXVIII tal-GATT rigward ċerti prodotti fis-settur tal-frott u l-ħxejjex
(80/461/KEE)
IL-KUNSILL TAL-KOMUNITAJIET EWROPEJ,
Wara li kkonsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 113 tiegħu,
Wara li kkonsidra r-rakkomandazzjoni tal-Kummissjoni,
Billi l-Kanada, abbażi ta' l-Artikolu XXVIII tal-Ftehim Ġenerali dwar it-Tariffi u l-Kummerċ (GATT), uriet l-intenzjoni tagħha li tagħmel xi tibdil fil-konċessjonijiet tat-tariffi fuq ċerti prodotti li tagħhom il-Komunità Ekonomika Ewropea hija l-fornitur prinċipali;
Billi l-Kummissjoni fetħet nogozjati mal-Kanada skond l-Artikolu XXVIII tal-GATT u laħqet ftehim sodisfaċenti ma' dak il-pajjiż,
IDDEĊIEDA KIF ĠEJ:
Artikolu 1
Il-Ftehim innegozjat bejn il-Komunità Ekonomika Ewropea u l-Kanada skond l-Artikolu XXVIII tal-GATT li jirrigwarda ċerti prodotti fis-setturi tal-frott u l-ħxejjex, huwa b'dan approvat f'isem il-Komunità.
It-test tal-Ftehim huwa anness ma' din id-Deċiżjoni.
Artikolu 2
Il-President tal-Kunsill huwa b'dan awtorizzat sabiex jaħtar il-persuna li jkollha s-setgħa li tiffirma l-Ftehim biex torbot lill-Komunità.
Artikolu 3
Ir-riżultat tan-negozjati jiġi nnotifikat lill-Partijiet Kontraenti fil-GATT.
Magħmul fil-Lussemburgu, it-22 ta'April 1980.